ኢትዮጵያና ኬኒያ የንግድ ግኑኝነታቸውን በአራት እጥፍ ለማሳደግ እየጣሩ ነው
 የኢትዮ-ኬንያን የንግድና ኢንቨስትመንት ግንኙነት በአራት እጥፍ ለማሳደግ በሁለቱም ወገኖች በኩል ከፍተኛ ጥረት እየተደረገ መሆኑን በኢትዮጵያ የኬንያ አምባሳደር አስታወቁ።የሁለቱ አገራት አመታዊ የንግድና ኢንቨስትመንት ግንኙነት 60 ሚሊዮን የአሜሪካን ዶላር ብቻ ነው። በኢትዮጵያ የኬንያ አምባሳደር ክርስቶፈር ቺካ እንደገለጹት የኢትዮ-ኬንያ ዲፕሎማሲያዊ ግንኙነት ከተጀመረ ከግማሽ ምዐተ አመት በላይ ቢያስቆጥርም የአገራቱ የንግድና ኢንቨስትመንት ግንኙነት ግን የሚፈለገውን ደረጃ ያደገ አለመሆኑን ገልፀዋል። ሁለቱ አገራት በግብርና፣ በኢንዱስትሪ ምርቶች፣ በግንባታና በቱሪዝም እንዲሁም በሃይል አቅርቦት መስኮች ተባብሮ ለመስራት የሚያስችላቸው ሰፊ እድል ቢኖርም እስካሁን በተለያዩ ምክንያቶች ሳይጠቀሙባቸው እንደቀሩም ገልጸዋል።አምባሳደሩ ክርስቶፈር እንደተናገሩት ከ60 ሚሊዬን ዶላር የማይበልጠውን የሁለቱ አገራት አመታዊ የንግድና ኢንቨስትመንት ግንኙነት በቀጣዮቹ ጥቂት አመታት በአራት እጥፍ ለማሳደግ በሁለቱም አገራት በኩል ተጨባጭ እንቅሰቃሴ መጀመሩን ተናግረዋል። አምባሳደሩ ለአብነትም ከኢትዮጵያ ወደ ኬንያ እየተዘረጋ ያለውን 2 ሺህ ሜጋ ዋት ሃይል መሸከም የሚችል የኤሌክትሪክ ሃይል ማስተላለፊያ መስመር ዝርጋታን ጠቅሰዋል።የሃይል ማስተላለፊያ መስመሩ ዝርጋታ ሲጠናቀቅ ሁለቱ አገራት በተፈራረሙት የሃይል አቅርቦት የመግባቢያ ስምምነት መሰረት አገራቸው 400 ሜጋ ዋት የኤሌክትሪክ ሃይል አቅርቦት ከኢትዮጵያ ማግኘት እንደምትችልም አስረድተዋል።ይህም ኢትዮጵያን ከምስራቅ አፍሪካ አገራት መካከል ለኬንያ ዋነኛዋ ሃይል አቅራቢ አገር እንደሚያደርጋት ገልጸዋል። ኢትዮጵያና ኬንያን በመንገድ፣ በባቡር እና በወደብ አገልግሎት ረገድ ትስስራቸውን የበለጠ ለማሳደግ የመሰረተ ልማት አውታሮች  ግንባታም በመፋጠን ላይ መሆኑን አምባሳደር ክርስቶፈር አብራርተዋል። ኢትዮጵያና ኬንያ ምስራቅ አፍሪካ ሰላም የሰፈነበትና የተረጋጋ ክፍለ አህጉር እንዲሆን አልሸባብን የመሳሰሉ ጸረ-ሰላም ሃይሎች በጋራ በመመከት ረገድ በቅርበት እየሰሩ መሆናቸውን ማመልከታቸውን የዘገበው ኢዜአ ነው።